INSET พุ่ง 4% หลังโชว์กำไร Q3 แตะ 71 ลบ. อานิสงส์ต้นทุนลด-รับรู้รายได้ CAT Filter
INSET บวก 4% หลังโชว์กำไร Q3 โต 36% แตะ 70.80 ลบ. อานิสงส์จากการบริหารจัดการลดต้นทุนโครงการที่ดี และรับรู้รายได้จากการส่งมอบโครงการ CAT Filter อีกทั้งรายได้ในส่วนธุรกิจงานซ่อมบำรุง หนุน
4 พ.ย. 2564

ผู้สื่อข่าวรายงานว่าวันนี้ (4 พ.ย. 2564) ราคาหุ้นบริษัท อินฟราเซท จำกัด (มหาชน) หรือ INSET ณ เวลา 10:56 น. อยู่ที่ระดับ 7.10 บาท เพิ่มขึ้น 0.30 บาท หรือ 4.41% โดยทำจุดสูงสุดที่ 7.25 บาท และทำจุดต่ำสุดที่ 6.80 บาท ด้วยมูลค่าการซื้อขาย 103.15 ล้านบาท

สำหรับราคาหุ้น INSET ปรับตัวขึ้นนั้น เป็นเพราะภาพรวมผลการดำเนินงานในงวดไตรมาส 3/2564 บริษัทมีกำไรสุทธิอยู่ที่ 70.80 ล้านบาท เพิ่มขึ้น 36% จากงวดเดียวกันปีก่อนที่มีกำไรสุทธิ 52.00 ล้านบาท ส่วนงวด 9 เดือนแรกของปี 2564 มีกำไรสุทธิอยู่ที่ 130.80 ล้านบาท เพิ่มขึ้น 28% จากงวดเดียวกันปีก่อนที่มีกำไรสุทธิ 102.20 ล้านบาท
โดยปัจจัยที่สนับสนุนให้กำไรสุทธิปรับตัวเพิ่มขึ้น เนื่องจากการบริหารจัดการลดต้นทุนโครงการที่ดี และบริษัทฯ รับรู้รายได้จากงานโครงการ CAT Filter หรือโครงการติดตั้งวงจรกรองสัญญาณย่านความถี่ 850 เมกะเฮิรตซ์ (MHz) ตามประกาศ กสทช. เรื่องแผนความถี่วิทยุกิจการโทรคมนาคมเคลื่อนที่สากล ย่านความถี่ 824-839/869-884 MHz และเรื่องแผนความถี่วิทยุกิจการเคลื่อนที่ย่านความถี่ 885-895/930-940 MHz ของบริษัท กสท โทรคมนาคม จำกัด (มหาชน) หรือ CAT ซึ่งเป็นโครงการต่อเนื่อง รวมทั้งรับรู้รายได้จากธุรกิจงานซ่อมบำรุงและบริการ และรายได้จากธุรกิจก่อสร้างศูนย์ข้อมูลและระบบเทคโนโลยีสารสนเทศ ซึ่งมีปิดโครงการ USO Phase II ในไตรมาสนี้ทำให้มีการปรับลดต้นทุนโครงการได้มากขึ้น
ทั้งนี้ นายศักดิ์บวร พุกกะณะสุต กรรมการผู้จัดการ INSET กล่าวว่า ภาพรวมในช่วง 9 เดือนแรกของปีนี้ ยังคงเป็นไปตามเป้าหมายที่วางไว้ ทำให้มั่นใจว่า ภาพรวมผลประกอบการในปี 2564 ยังมีทิศทางที่ดีหากเทียบกับปีก่อนและจะเติบโตได้ในระดับ 20% เนื่องจากปัจจุบันบริษัทฯมีงานในมือรอรับรู้รายได้ (backlog) มูลค่ากว่า 1.8 พันล้านบาท โดยจะสามารถทยอยรับรู้ในระยะ 1-2 ปีข้างหน้า
ส่วนในช่วงโค้งสุดท้ายของปีนี้ นโยบายการเปิดประเทศน่าจะทำให้กิจกรรมทางเศรษฐกิจกลับมาฟื้นตัวและทั้งภาครัฐและเอกชนจะมีการลงทุนมากขึ้น ซึ่งจะสนับสนุนให้มีการเปิดประมูลงานใหม่ๆออกมา ดังนั้นจึงเป็นโอกาสที่ดีของบริษัทฯ ขณะที่ในช่วงเวลาที่เหลือ โดยบริษัทฯ อยู่ระหว่างการรอการประกาศผลการประมูลงานใหม่อีก 2 – 3 โครงการ และคาดว่าจะเข้ายื่นประมูลงานใหม่ได้อีกประมาณ 4 – 5 โครงการ